మళ్లీ మార్కెట్లు నష్టాల్లోకి..
- సెన్సెక్స్‌ 170 పాయింట్లు పతనం
                   ముంబయి : విదేశీ ఇన్వెస్లర్ట లాభాలపై పన్ను చెల్లింపులో మళ్లీ మదుపర్లలో గందరగోళం నెలకొనడంతో పాటు హెచ్‌డిఎఫ్‌సి, ఐటి షేర్ల దిగాలుతో దేశీయ స్టాక్‌ మార్కెట్లు మళ్లీ నష్టాల్లోకి వెళ్లాయి. ఎఫ్‌ఐఐల విక్రయానికి తోడు భూసమీకరణ బిల్లుపై మోడీ సర్కార్‌ వెనక్కి తగ్గుతోందన్న అంచనాల్లో మార్కెట్లపై ఒత్తిడి పెరిగింది. ఈ నేపధ్యంలోనే బిఎస్‌ఇ సెన్సెక్స్‌ 170 పాయింట్లు కోల్పోయి 27,226 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 46 పాయింట్లు తగ్గి 8,240 వద్ద నమోదయ్యింది. సెన్సెక్స్‌ ఓ దశలో 27,396 పాయింట్లు గరిష్ట స్థాయికి చేరి మరో దశలో అత్యల్పంగా 27,176.54 వద్ద నమోదయ్యింది. ఇంతక్రితం సెషన్‌లో విదేశీ మదుపర్లు రూ.1,532.84 కోట్ల ఈక్విటీలను విక్రయించారు. భారతీ ఎయిర్‌టెల్‌ నాలుగో త్రైమాసికం ఫలితాలు మార్కెట్ల అంచనాలు చేరకపోవడంతో ఆ కంపెనీ షేర్‌ 3.86 శాతం లేదా రూ.15.45 దిగజారి రూ.385.30 వద్ద ముగిసింది. రంగాల వారిగా ఎఫ్‌ఎంసిజి సూచీ అత్యధికంగా 1.63 శాతం పడిపోయింది. మౌలిక వసతులు 0.83 శాతం, ఆటో 0.57 శాతం, ఆయిల్‌ అండ్‌ గ్యాస్‌ సూచీ 0.51 శాతం, లోహ సూచీ 0.40శాతం, పిఎస్‌యు 0.27 శాతం, విద్యుత్‌ 0.12 శాతం చొప్పున దిగజారాయి. స్మాల్‌క్యాప్‌ సూచీ 1.10 శాతం, మిడ్‌క్యాప్‌ సూచీ 0.39 శాతం చొప్పున పెరిగాయి. మొత్తంగా మదుపర్ల మద్దతుతో 1,526 స్టాక్స్‌ సానుకూలంగా, మరో 1,179 స్టాక్స్‌ ప్రతికూలతలో నమోదయ్యాయి.
మీ స్నేహితులకు రికమెండ్ చెయ్యండి